《感春》
宋代·慕容彦逢

桥门并驰道，车毂声摩空。重廊隔嚣鬨，阒若林峦中。

黎明寮寀集，联骑纷蹄鬃。交情金兰契，晤语药石攻。

翰墨时间作，辞气争豪雄。微踪幸接武，徒愧劳无功。

轩窗鉴晴日，檐外鸣春虫。沉迷惊节物，饮啄嗟樊笼。

沂风渐澹荡，璧水初冲融。坐想名园花，芳菲衒青红。

儒宫异拘窘，胡为苦匆匆。来时招客醉，驾言与君同。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。